Diari Oficial de la Generalitat Valenciana


Sumari del DOGV 3722, del 03-04-2000 (2000/2362)

RESOLUCIÓ de 23 de març de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Conselleria d'Agricultura, Pesca i Alimentació i l'Institut de Crèdit Oficial, d'acord amb el Reial Decret-Llei 11/1999, d'11 de juny, sobre la línia de préstecs de mediació en suport prioritari a la ramaderia extensiva i, si s'escau, als conreus de secà.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3722

Data del DOGV
:   03-04-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/2362


Data del document
:   23-03-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * cooperació administrativa
    * cultiu de secà
    * sector agrari
    * ramat

RESOLUCIÓ de 23 de març de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Conselleria d'Agricultura, Pesca i Alimentació i l'Institut de Crèdit Oficial, d'acord amb el Reial Decret-Llei 11/1999, d'11 de juny, sobre la línia de préstecs de mediació en suport prioritari a la ramaderia extensiva i, si s'escau, als conreus de secà. [2000/X2362]
  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació i l'Institut de Crèdit Oficial, el 9 de febrer de 2000, un conveni de col·laboració d'acord amb el Reial Decret-Llei 11/1999, d'11 de juny, sobre la línia de préstecs de mediació en suport prioritari a la ramaderia extensiva i, si s'escau, als conreus de secà, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0204/2000, i que figura com a annex d'aquesta resolució.
  
València, 23 de març de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria d'Agricultura, Pesca i Alimentació i l'Institut de Crèdit Oficial, d'acord amb el Reial Decret-Llei 11/1999, d'11 de juny, sobre la línia de préstecs de mediació en suport prioritari a la ramaderia extensiva i, si s'escau, als conreus de secà.
  
València, 9 de febrer de 2000
  
Reunits:
  
D'una banda, la Generalitat Valenciana, representada a l'efecte d'aquest conveni per la Senyora. Maria Àngels Ramon-Llin i Martínez, consellera d'Agricultura, Pesca i Alimentació de la Generalitat Valenciana, facultada per a aquest acte per mitjà de l'acord del Govern Valencià amb data 8 de febrer de 2000, en nom i representació d'aquesta conselleria, amb seu a València, c/ Amadeu de Savoia núm. 2, i CIF B4324814S.
  
D'altra banda, l'Institut de Crèdit Oficial, representat pel Senyor. José Gasset Loring, president de l'Institut de Crèdit Oficial, en virtut del seu nomenament en el Consell de Ministres amb data 22 d'octubre de 1999, en nom i representació de l'institut esmentat, amb seu a Madrid, passeig del Prado núm. 4, i CIF A-9023933-J.
  
Exposen:
  
1. Que la situació de sequera que es pateix al llarg de l'any climàtic actual ha impedit el naixement i desenvolupament normal dels conreus i les produccions de secà en àmplies zones del territori nacional.
  
2. Que, davant aquesta situació, a fi de contribuir al manteniment de l'activitat productiva de les explotacions agràries, es considera necessària l'adopció d'un conjunt de mesures, de caràcter urgent, destinades a pal·liar l'efecte d'aquesta contingència climàtica.
  
3. Que entre les mesures que cal adoptar es troba la posada en marxa d'una línia de préstecs, específics i bonificats, prevista en el Reial Decret-Llei 11/1999, d'11 de juny, d'adopció de mesures urgents per reparar els danys produïts per la sequera, i en l'Ordre Ministerial de 27 de juliol de 1999, en la qual es determinen els àmbits territorials afectats per la sequera, en conreus de secà, i s'hi estableixen criteris per a l'aplicació de les ajudes previstes en el reial decret llei esmentat. Les previsions pressupostàries que es disposen en l'article 74.4 de la Llei General Pressupostària, corresponents al pagament derivat de les obligacions contretes en aquest conveni es contenen en el Reial Decret-Llei 11/1999 ja esmentat, d'11 de juny.
  
4. Que la Conselleria d'Agricultura, Pesca i Alimentació de la Generalitat Valenciana (d'ací endavant, CAPA), en el marc de les seues competències, té establida una política de suport als titulars d'explotacions extensives de bestiar de la Comunitat, com mesura coordinada amb el que s'estableix en el Reial Decret-Llei 11/1999, d'11 de juny, pel qual es prenen mesures urgents destinades a pal·liar els efectes produïts per la sequera.
  
5. Que l'Institut de Crèdit Oficial (d'ací endavant, ICO), d'acord amb les funcions que li són pròpies, i en desenvolupament del Reial Decret-Llei 11/1999, d'11 de juny, ha procedit, amb data 9 de setembre de 1999, a la firma d'un conveni de col·laboració amb el Ministeri d'Agricultura, Pesca i Alimentació (MAPA), pel qual s'instrumenta una línia de finançament, amb un import de 27.000 milions de pessetes, els interessos de la qual seran bonificats pel MAPA en un 50%, destinada a afrontar els costos addicionals originats per la sequera en l'alimentació del bestiar i, si s'escau, les necessitats derivades de les pèrdues de collita en els conreus de secà.
  
6. Que, entre les mesures preses per la Conselleria d'Agricultura, Pesca i Alimentació, s'estableix una bonificació d'un punt d'interès als préstecs que es concediran a través de la línia de finançament esmentada, d'acord amb les estipulacions del Reial Decret-Llei 11/1999, d'11 de juny, i l'Ordre de 30 d'agost de 1999, de la Conselleria d'Agricultura, Pesca i Alimentació.
  
7. Que, a causa de la confluència d'objectius existents entre les mesures dissenyades per la Conselleria d'Agricultura, Pesca i Alimentació i la línia de finançament instrumentada per l'ICO, en desenvolupament del Reial Decret-Llei 11/1999, d'11 de juny, i a fi de fer compatibles aquestes ajudes, ambdues parts acorden signar aquest conveni de col·laboració, d'acord amb les següents:
  
Estipulacions
  
Primera
  
L'objecte d'aquest conveni és definir els termes i les condicions de col·laboració establits entre la Conselleria d'Agricultura, Pesca i Alimentació de la Generalitat Valenciana i l'ICO, de manera que permeta fer compatibles els objectius perseguits.
  
Segona
  
Aquest conveni de col·laboració serà d'aplicació en l'àmbit territorial de la Comunitat Valenciana, als municipis i nuclis de població inclosos en l'àmbit d'aplicació del Reial Decret-Llei 11/1999, d'11 de juny, desenvolupat per mitjà de l'Ordre Ministerial de 27 de juliol de 1999.
  
Tercera
  
La vigència d'aquest conveni s'estableix des que és signat fins a l'extinció total de les operacions que s'hi acullen.
  
Quarta
  
Les condicions de la línia de finançament instrumentada per l'ICO, en desenvolupament del Reial Decret-Llei 11/1999, d'11 de juny, sobre la qual serà d'aplicació la subvenció acordada per la Conselleria d'Agricultura, Pesca i Alimentació de la Generalitat Valenciana, són les següents:
  
\* Import de la línia: l'import de la línia de finançament serà de 27.000 milions de pessetes, i correspondran a la Comunitat Valenciana 475 milions de pessetes, sense perjudici dels imports addicionals que, amb caràcter complementari, se li autoritzen a l'ICO per a la mateixa finalitat.
  
\* Beneficiaris finals: titulars d'explotacions extensives de bestiar boví, oví, cabrú, equí i porquí, com també apicultors i, si s'escau, titulars d'explotacions agràries amb pòlisses d'assegurança en vigor que complisquen amb allò que s'estableix en el Reial Decret-Llei 11/1999.
  
\* Finalitat: afrontar els costos addicionals originats per la sequera en l'alimentació del bestiar i, si s'escau, les necessitats derivades de les pèrdues de collita en els conreus de secà.
  
\* Àmbit d'aplicació: en l'àmbit de la Comunitat Valenciana, els termes municipals i les zones que figuren en l'annex I de l'Ordre Ministerial de 27 de juliol de 1999, per la qual es desplega el Reial Decret-Llei 11/1999.
  
\* Import del finançament: fins a un import global inicial de 475 milions de pessetes. L'import màxim de cada préstec serà el que figure en el certificat de reconeixement de drets expedit per la CAPA. En tot cas, no se superaran els 4 milions de pessetes (24.040,48 euros) per persona física ni els 20 milions de pessetes (120.202,42 euros) per persona jurídica o comunitat de béns.
  
Els beneficiaris dels préstecs que siguen alhora beneficiaris de préstecs anteriors regulats per a una finalitat anàloga han de trobar-se al corrent del pagament d'aquests, la qual cosa serà verificada per les entitats financeres en el moment de la sol·licitud.
  
\* Termini: 5 anys, inclòs un any de carència en el pagament del principal.
  
\* Tipus de cessió: variable. Ref. Euribor a tres mesos (segons la definició d'Euribor recollida en l'últim paràgraf de la clàusula sisena del conveni de col·laboració signat entre l'ICO i el MAPA amb data 9 de setembre de 1999).
  
\* Tipus al beneficiari: variable. Ref. Euribor a tres mesos (segons la definició d'Euribor recollida en l'últim paràgraf de la clàusula sisena del conveni de col·laboració signat entre l'ICO i el MAPA amb data 9 de setembre de 1999) més fins a un punt, amb revisió trimestral.
  
\* Cancel·lació anticipada: permesa, coincidint amb una data de revisió.
  
\* Risc amb els beneficiaris: és assumit per les entitats financers mediadores.
  
\* Bonificació: la CAPA bonificarà amb un punt d'interès els préstecs que es formalitzen acollits a les condicions de la línia de finançament instrumentada per l'ICO, en els termes establits en el Reial Decret-Llei 11/1999, d'11 de juny.
  
Aquesta bonificació concedida per la CAPA serà compatible, en qualsevol cas, amb l'atorgada pel MAPA.
  
Cinquena
  
Als efectes de determinar els beneficiaris d'aquesta línia de préstecs, com també l'import del finançament, l'organisme competent de la comunitat autònoma corresponent expedirà un certificat de reconeixement de drets per a l'interessat, sempre d'acord amb el que s'estableix en el Reial Decret-Llei 11/1999 i en les altres normes que el despleguen, i caldrà haver presentat aquesta sol·licitud amb anterioritat a l'1 d'octubre de 1999.
  
Sisena
  
La Conselleria d'Agricultura, Pesca i Alimentació subvencionarà amb un punt d'interès els préstecs formalitzats i acollits a les condicions de la línia de finançament instrumentada per l'ICO.
  
Les subvencions corresponents a la Conselleria d'Agricultura, Pesca i Alimentació es concediran a càrrec de l'aplicació pressupostària 53.71.24.3036.121.05.4, línia 404/000/2000, Protecció de la renda dels agricultors. L'import global màxim d'aquestes serà de 100 milions de pessetes per a les cinc anualitats (2000'2004). En aquest acte, s'acordarà el pagament anticipat de la bonificació corresponent als venciments pendents calculant un import equivalent actualitzat amb una taxa d'actualització anual igual al tipus d'interès aplicat al préstec per al primer venciment.
  
Setena
  
A fi que la Conselleria de Agricultura, Pesca i Alimentació puga concedir i fer efectives les ajudes addicionals que es concediran a l'empara d'aquest conveni, l'ICO comunicarà a la Conselleria:
  
- en primer lloc, la relació d'entitats financeres que han signat contracte de finançament amb l'ICO.
  
- en segon lloc, certificarà, amb periodicitat mensual, les operacions de préstec formalitzades i comunicades per les entitats financeres col·laboradores, inclosos els aspectes següents:
  
Identificació de la línia
  
Identificació del beneficiari
  
CNAE (sector de la activitat)
  
Entitat financera col·laboradora
  
Import del préstec finançat
  
Condicions financeres de l'operació
  
- finalment, l'ICO informarà la Conselleria d'Agricultura, Pesca i Alimentació dels expedients que hagen estat revocats i els motius que aconsellen de prendre aquesta decisió.
  
Per la seua part, la Conselleria d'Agricultura, Pesca i Alimentació comunicarà a l'ICO les operacions a què els ha estat pagada l'ajuda concedida per aquesta conselleria i, si s'escau, les que n'han vist denegat el pagament i els motius que provoquen aquesta decisió.
  
Vuitena
  
Les subvencions concedides per la Conselleria d'Agricultura, Pesca i Alimentació les pagarà l'organisme competent d'aquesta conselleria, d'una sola vegada, a través de l'entitat financera col·laboradora, i serà aplicable, en qualsevol cas, a l'amortització anticipada parcial del principal del préstec.
  
Novena
  
L'ICO procedirà a la comunicació d'aquest conveni a les entitats financeres col·laboradores de la línia de finançament.
  
Deu
  
Les pòlisses dels préstecs formalitzats per les entitats financeres col·laboradores inclouran, de forma expressa, que l'operació forma part d'aquest conveni. En cas de cancel·lacions o amortitzacions parcials dels préstecs, l'entitat financera reintegrarà a la Conselleria d'Agricultura, Pesca i Alimentació la part de subvenció que corresponga.
  
Onze
  
Es constituirà una comissió mixta de seguiment, formada per representants de l'ICO i de la Conselleria d'Agricultura, Pesca i Alimentació, encarregada de coordinar i garantir les actuacions dels organismes respectius i l'agilitat i l'eficàcia de les operacions.
  
Dotze
  
Aquest conveni podrà ser denunciat per qualsevol de les parts, amb un preavís mínim d'un mes, en cas d'incompliment d'alguna de les seues clàusules.
  
Tretze
  
Cada pàgina d'aquest document ha estat convenientment visada pel senyor Pedro Rodríguez Perucha, gerent de Línies de Mediació de l'ICO, i pel senyor Vicente Peris Alcayde, cap de l'Àrea de Garantia Agrària.
  
En prova de conformitat, les parts subscriuen aquest conveni, en exemplar duplicat i a un únic efecte, al lloc i en la data indicats en la capçalera.
  
La consellera d'Agricultura,Pesca i Alimentació,
  
Mª ÀNGELS RAMON-LLIN I MARTÍNEZ
  
El president de l'Institut de Crèdit Oficial,